་བཅིངས་ཤིང་ཟུར་ཕུད་ལྔ་དང་ལྡན་པ་སངས་རྒྱས་མི་བསྐྱོད་པས་དབུ་ལ་བརྒྱན་པ། དར་སྣ་ཚོགས་པའི་ཤམ་ཐབས་དང་། རིན་པོ་ཆེའི་རྒྱན་དང་སྦྲུལ་དཀར་པོའི་སེ་རལ་ཁ་བྱས་པ། ཤིན་ཏུ་འཇིགས་པའི་སྐུ་ཅན་ཡེ་ཤེས་ཀྱི་མེ་འབར་བའི་དབུས་ན་བཞུགས་པའོ། ། རང་གི་ཐུགས་ཀར་རང་འདྲ་བའི་ཡེ་ཤེས་སེམས་དཔའ་ཚོན་གང་བ། དེའི་ཐུགས་ཀར་ཏིང་འཛིན་སེམས་དཔའ་པད་ཉི་ལ་གནས་པའི་ཧཱུྃ་ནས་འབྲུ་ཙམ། སྤྱི་བོར་ཨོཾ། མགྲིན་པར་ཨཱཿཐུགས་ཀར་ཧཱུྃ། ཡེ་ཤེས་པ་བཛྲ་ས་མཱ་ཛཿཛཿཧཱུྃ་བྃ་ཧོཿསླར་ཡང་དབང་ལྷ་སྤྱན་དྲངས་དབང་བསྐུར་སྐུ་གང་དྲི་མ་དག་ཆུའི་ལྷག་མ་ཡར་ལུད་པ་ལས་མི་བསྐྱོད་པས་དབུ་བརྒྱན་པ་སྔར་གྱི་རིགས་བདག་དང་དབྱེར་མེད་དུ་གྱུར། ཏིང་འཛིན་སེམས་དཔའི་མཐར་སྔགས་ཀྱིས་བསྐོར་བ་དེའི་འོད་ཀྱིས་བདག་གི་སྡིག་སྒྲིབ་སྦྱངས། གདོན་བགེགས་ཐམས་ཅད་ཚར་བཅད། སངས་རྒྱས་ཐམས་ཅད་ཀྱི་ཐུགས་རྒྱུད་བསྐུལ་ཏེ་བྱིན་རླབས་འོད་ཟེར་གྱི་རྣམ་པས་བདག་ལ་ཐིམ། ཨོཾ་ཙཎྜ་མ་ཧཱ་རོ་ཥ་ཎ་ཧཱུྃ་ཕཊ། ཅེས་ཅི་ནུས་བཟླ།  མདུན་བསྐྱེད་བསང་སྦྱང་། སྟོང་པའི་ངང་ལས་མཎྜལ་གྱི་ས་གཞིར་འོད་ཀྱི་ཕུང་པོ། དེའི་དབུས་སུ་པྃ་ལས་པདྨ། རྃ་ལས་ཉི་མའི་སྟེང་དུ་ཧཱུྃ་སྔོན་པོ་འོད་འབར་བ། དེ་ལས་འོད་ཟེར་འཕྲོས། སེམས་ཅན་གྱི་དོན་བྱས། སླར་འདུས་པ་ལས་གཏུམ་པོ་ཆེན་པོའི་སྐུར་གྱུར་པ་ནི། སོགས་ནས་བཟླས་པའི་བར་བདག་བསྐྱེད་ལྟར་ཚང་བར་བྱ། གཏོར་མ་བསང་སྦྱང་། སྟོང་པའི་ངང་ལས་ཨོཾ་ལས་རིན་པོ་ཆེའི་སྣོད། དེའི་ནང་དུ་ཨཱཿལས་ལྷའི་བདུད་རྩིས་གང་བ། དེའི་དབུས་སུ་ཧཱུྃ་ཡེ་ཤེས་ཀྱི་བདུད་རྩིའི་རང་བཞིན་ཏུ་གྱུར། ཨོཾ་ཨཱཿཧཱུྃ་ལན་གསུམ་གྱིས་བྱིན་བརླབ། སྙིང་པོའི་མཐར། ཨཱརྻ་ཨ་ཙ་ལ་ས་པ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ཞེས་བཏགས་པ་ལན་བདུན་གྱིས་ཕུལ། བཛྲ་པུཥྤེ་ནས། ནཻ་བིདྱཱའི་བར་གྱིས་མཆོད། ཀྱེ་ཀྱེ་མཐའ་གཉིས་རྣམ་པར་མ་གཡོས་ཀྱང་། ། སྤྲུལ་པའི་གཟུགས་ཀྱིས་འགྲོ་དོན་དཔག་མེད་མཛད། ། འཇིགས་བྱེད་ཆེན་པོ་འགྲོ་བ་ཀུན་སྒྲོལ་ཞིང་། ། སྲིད་པ་གསུམ་ན་དགྱེས་པའི་གར་མཛད་པ། ། སྲིད་པའི་ཆུ་བོ་སྐེམས་ཤིང་བདུད་རྣམས་འཇོམས། ། སྲིད་པའི་རླུང་གིས་མི་གཡོ་ཐུགས་རྗེའི་མགོན། ། རབ་བརྗིད་མི་གཡོ་མགོན་ལ་ཕྱག་འཚལ་བསྟོད། ། བཅོམ་ལྡན་འདས་མི་གཡོ་བ་འཁོར་དང་བཅས་པ་རྣམས་ཀྱིས་བདག་དང་སློབ་མ་རྣམས་ལ་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་མ་ལུས་པ་སྩལ་དུ་གསོལ། ཞེས་འདོད་དོན་གསོལ། དཀར་གཏོར་གཅིག་ཕྱོགས་སྐྱོང་བཅུ་ལ་ཆ་གསུམ་ལྟར་འབུལ། གཅིག་ཤོས་བསང་སྦྱང་། ཆ་གསུམ་ལྟར་བྱིན་བརླབ། སམྦྷ་ར་ལན་གསུམ་དང་། གཤེགས་བཞིའི་མཚན་བརྗོད། མཆོད་སྦྱིན་གྱི་གཏོར་མ་རྒྱ་ཆེན་པོ་འདི། སའི་ལྷ་མོ་བརྟན་མས་གཙོར་བྱས་མི་མཇེད་འཇིག་རྟེན་གྱི་ཁམས་འཛཾ་གླིང་སྤྱི་དང་། ཁྱད་པར་བོད་ཁ་བ་ཅན། བྱེ་བྲག་ས་ཕྱོགས་ཡུལ་རིས་འདི་སྐོར་གྱི་གཞི་བདག་གནས་བདག་གྲོང་བདག་གཉུག་མར་གནས་ཤིང་གློ་བུར་དུ་འདུས་པའི་ཚོགས་མ་ལུས་པ་ལ་འབུལ་གྱི། འདི་བཞེས་ལ་བདག་ཅག་དཔོན་སློབ་སྦྱིན་པའི་བདག་པོར་བཅས་པའི་འགལ་རྐྱེན་བར་ཆད་ཐམས་ཅད་ཞི་ཞིང་། བསམ་སྦྱོར་དམ་པའི་ཆོས་དང་མཐུན་པ། འདོད་རྒུ་ཡིད་བཞིན་དུ་འགྲུབ་པའི་སྟོང་གྲོགས་དམ་པ་མཛོད་ཅིག། ཅེས་བསྔོ། དྲིལ་གསིལ་བཅས། སྡིག་པ་ཅི་ཡང་མི་བྱ་སོགས་ཤློ་ཀས་ཆོས་སྦྱིན་བྱའོ། ། བདག་འཇུག་གྲུབ་ནའང་ལེགས་ལ་མ་བྱས་ཀྱང་འགལ་བ་མེད། སློབ་མ་འཚོགས། ཁྲུས་དང་མེ་ཏོག་བཀྱེ་བསྡུ་བྱས་ལ། འོ་ན་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་སྨིན་བྱེད་ཟབ་མོ་གསན་དགོངས་པ་བྱང་ཆུབ་ཀྱི་མཆོག་ཏུ་སེམས་བསྐྱེད་པ་གསལ་བཏབ་ནས་གསན་པར་ཞུ། འདིར་སྐབས་སུ་བབ་པ་གཏུམ་ཆེན་ཁྲོ་བོའི་དབང་པོ་མི་གཡོ་བའི་རྗེས་སུ་གནང་བ་སྒྲུབ་པར་བྱེད་པ་ཡིན་ཏེ། དེ་ཡང་སྔོན་སྟོན་པ་ཡང་དག་པར་རྫོགས་པའི་སངས་རྒྱས་ཞལ་བཞུགས་པའི་སྐབས་ཤིག་དགེ་སློང་ཞིག་མཉམ་པར་འཇོག་ཅིང་གནས་པ་ལ། གཞན་འཕྲུལ་དབང་བྱེད་ཀྱི་བདག་པོ་དགའ་རབ་དབང་ཕྱུག་མི་ནག་རྟ་ནག་གི་རྣམ་པ་ཅན། དགུ་ཚིགས་ལྟ་བུའི་ལམ་ནས་བྱུང་སྟེ་བར་ཆད་བརྩམས་པ་ན། སངས་རྒྱས་ཀྱི་ཐུགས་ཀ་ནས་གཏུམ་པོ་ཁྲོ་བོའི་ཚོགས་དཔག་ཏུ་མེད་པར་སྤྲུལ་ཏེ་བདུད་འཁོར་དང་བཅས་པ་ཚར་བཅད་ཅིང་ཞབས་ཀྱི་འོག་ཏུ་མནན་པའི་ཆོ་འཕྲུལ་མངོན་པར་འདུ་མཛད་དོ། ། དེས་ན་ཁྲོ་བོའི་རྒྱལ་པོ་འདི་དེ་བཞིན་གཤེགས་པའི་ཐུགས་ལས་ཆེད་དུ་སྤྲུལ་པ་ཡིན་པས་དངོས་གྲུབ་མྱུར་ཞིང་བདུད་ཀྱི་བར་ཆད་ཟློག་པ་ལ་ལྷག་པར་བསྔགས། རྒྱུད་སྡེའང་བཞི་ཀ་ལས་གསུངས་པས། བླ་མེད་ཀྱི་དབང་དུ་བྱས་པའི་མི་གཡོ་བླ་མེད་ལྷ་བཅུ་གསུམ་གྱི་དཀྱིལ་འཁོར་དང་གཙོ་རྐྱང་གི་སྒྲུབ་ཐབས་བཀའ་གདམས་ལུགས། མི་གཡོ་དཀར་པོ། སྤྲེའུ་བརྒྱད་པ་སོགས་ཟུར་བཀའ་ཁྱད་པར་ཅན་མང་དུ་བཞུགས་པ་ལས། སྐབས་འདིར་ཡ་ིདམ་འབོགས་པའི་ཚུལ་དུ་པཎ་ཆེན་རྡོ་རྗེ་གདན་པའི་ཐུགས་དམ་གྱི་ལྷ་དྲུག་གི་ནང་ཚན་ནང་གི་བར་ཆད་སེལ་བ་མི་གཡོ་སྔོན་པོ་པུས་བཙུགས་ཀྱི་རྗེས་སུ་གནང་བ་མཛད་པ་བརྒྱུད་པའི་མཁས་གྲུབ་རྣམས་ཀྱི་ཕྱག་སྲོལ་ལས་འབྱུང་བ་ཡིན་ཞིང་། འདིའི་རྩ་བའི་སྒྲུབ་ཐབས་ཀྱི་རྒྱ་གཞུང་སློབ་དཔོན་ཛཻ་ཏཱ་རི་ལ་རྣམ་སྣང་གང་ཆེན་མཚོས་ཐུགས་རྒྱུད་བསྐུལ་ཞིང་བྱིན་བརླབས། ལྷག་པའི་ལྷས་གནང་བ་སྩལ་ནས་མཛད་དེ་རྡོ་རྗེ་གདན་པ་ཆེ་ཆུང་། བ་རི་ལོ་ཙཱ་བ། རྗེ་བཙུན་ས་སྐྱ་པ་ཆེན་པོ་སོགས་ལས་བདག་གི་བླ་མའི་བར་རིམ་པར་བརྒྱུད་པ་ཡིན་ལ། དེའི་ལུགས་ཀྱི་རྗེས་གནང་གི་ཆོ་ག་བགྱིད་པ་ལ་བདག་ཉིད་ཀྱིས་བགྱི་བར་འོས་པ་རྣམས་གྲུབ་ཟིན་པས། ཁྱེད་རང་སློབ་མའི་བྱ་བ་ལས་ཐོག་མར་རྗེས་གནང་ཞུ་བའི་ཡོན་དུ་མཎྜལ་འབུལ་འཚལ། ཞེས་མཎྜལ་འབུལ་གཞུག། སླར་སློབ་དཔོན་གྱིས་ཀྱང་གནང་བ་ཞུ་བའི་མཎྜལ་ཕུལ། གསོལ་བ་འདེབས་པ་འདིའི་རྗེས་ཟློས་མཛོད། དུས་གསུམ་སངས་རྒྱས་ཐམས་ཅད་དང་། ། ལྷག་པའི་ལྷ་ཡི་ངོ་བོ་ཉིད། དཔལ་ལྡན་བླ་མའི་བཀའ་དྲིན་གྱིས། ། བདག་ལ་རྗེས་གནང་སྩལ་དུ་གསོལ། ། ལན་གསུམ། རྒྱུད་དག་པར་བྱ་བའི་ཕྱིར། མདུན་བསྐྱེད་ཀྱི་ལྷ་དང་། སངས་རྒྱས་བྱང་སེམས་རྣམས་ཀྱི་དྲུང་དུ་རྒྱུན་བཤགས་དང་སྐྱབས་གསུམ་སྔོན་དུ་འགྲོ་བའི་བྱང་ཆུབ་ཀྱི་སེམས་གཟུང་བ་ལ་སོགས་པ་བགྱིད་སྙམ་པས་འདིའི་རྗེས་ཟློས་མཛོད། དཀོན་མཆོག་གསུམ་ལ་བདག་སྐྱབས་མཆི། ། སོགས་རྒྱུན་བཤགས་ལན་གསུམ། ཁྱད་པར་དུ་ཁྲོ་བོའི་དབང་པོ་མི་གཡོ་བའི་རྗེས་གནང་སྩལ་དུ་གསོལ་སྙམ་པའི་འདུན་པས་འདིའི་རྗེས་ཟློས་ཀྱང་གསུངས་ཤིག། སློབ་དཔོན་དགོངས་སུ་གསོལ། བདག་ལ་གཏུམ་ཆེན་ཁྲོ་བོའི་དབང་པོ་མི་གཡོ་བའི་རྗེས་གནང་མ་ལུས་པ་སྩལ་དུ་གསོལ། ཞེས་ལན་གསུམ་གྱིས་གསོལ་བ་གདབ། ད་སྦྱོར་བ་རྗེས་གནང་གི་གཞི་འགོད་པའི་སླད་དུ་དམིགས་པ་འདི་བཞིན་དུ་མཛད་པ་ཞུ། ཨོཾ་ཤཱུ་ནྱ་ཏཱ་ཛྙཱན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཕྱི་ནང་གི་དངོས་པོ་ཐམས་ཅད་མི་དམིགས་པ་སྟོང་པ་ཉིད་དུ་གྱུར་པའི་ངང་ལས། ཁྱེད་རང་གི་ལུས་འོད་ཀྱི་ཕུང་པོར་གྱུར་པའི་སྙིང་གའི་ནང་དུ་པྃ་ལས་པདྨ་སོགས་ནས། དབུས་ན་བཞུགས་པའོ། ། ཞེས་པའི་བར་བདག་བསྐྱེད་བཞིན་གསལ་གདབ། དེ་ནས་སློབ་དཔོན་ཡང་རང་གིས་བསྒོམས་པ་དང་འདྲ་བའི་ཁྲོ་བོའི་དབང་པོ་དངོས་ཡིན་སྙམ་པའི་མོས་གུས་བྱས་པས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་ལྷའི་ཐུགས་རྒྱུད་བསྐུལ། དེའི་ཐུགས་ཀ་ནས་འོད་ཟེར་འཕྲོས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་རྒྱུད་བསྐུལ་བས། སློབ་དཔོན་དང་མདུན་བསྐྱེད་ཀྱི་ལྷ་དང་། ཕྱོགས་བཅུའི་སངས་རྒྱས་བྱང་ཆུབ་སེམས་དཔའ་ཐམས་ཅད་ཀྱི་ཐུགས་ཀ་ནས་ཁྲོ་བོ་མི་གཡོ་བའི་སྐུ་ཆེ་ཆུང་མ་ངེས་པ་དཔག་ཏུ་མེད་པ་བྱོན། ཁྱེད་རང་རྣམས་ཀྱི་སྤྱི་གཙུག་ལ་སོགས་པ་དང་བ་སྤུའི་བུ་ག་རྣམས་ནས་ཆར་བབས་པ་བཞིན་དུ་སིབ་སིབ་ཐིམ་པར་མོས་མཛོད། ཛཿཧཱུྃ་བྃ་ཧོཿགཉིས་སུ་མེད་པར་ཐིམ། དེ་དག་ནི་རྗེས་གནང་གི་གཞི་དགོད་པའོ། ། རྗེས་གནང་དངོས་ལ། ལུང་གསུམ་ལས། དང་པོ་རྗེས་སུ་བཟླས་པའི་ལུང་བླང་བའི་ཕྱིར། སློབ་དཔོན་གྱི་སྙིང་གར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་སྔོན་པོ། དེ་ལས་སྔགས་ཀྱི་ཕྲེང་བ་བྱུང་། སློབ་དཔོན་གྱི་ཁ་ནས་ཐོན། ཁྱེད་རང་རྣམས་ཀྱི་ཞལ་དུ་ཞུགས། ཐུགས་ཀར་ཉི་མའི་སྟེང་དུ་ཧཱུྃ་སྔོན་པོ་གནས་པ་ལ་ཐིམ། དེའི་དུས་སུ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་མཁྱེན་བརྩེ་ནུས་མཐུ་ཐམས་ཅད་འོད་ཟེར་གྱི་རྣམ་པར་སྔགས་ཕྲེང་དང་ལྷན་ཅིག་ཞལ་དུ་ཞུགས། སྙིང་གའི་ཧཱུྃ་ལ་ཐིམ་པའི་མོས་པ་མཛོད་ལ། སྔགས་འདིའི་རྗེས་ཟློས་ལན་གསུམ་གསུངས་ཤིག། ཨོཾ་ཙཎྜ་མ་ཧཱ་རོ་ཥ་ཎ་ཧཱུྃ་ཕཊ། གསུམ། དང་པོས་བྱིན་གྱིས་བརླབས། གཉིས་པས་དབྱེར་མེད་དུ་འདྲེས། གསུམ་པས་བརྟན་པར་བྱས་པའི་མོས་པ་མཛོད། གཉིས་པ་བྱིན་གྱིས་བརླབས་པའི་ལུང་ནི། སློབ་དཔོན་ལ་མེ་ཏོག་འཐོར་བཞིན་དུ་འདིའི་རྗེས་ཟློས་མཛོད། བཅོམ་ལྡན་བདག་གིས་བཟུང་ལགས་ཀྱི། ། བདག་ལ་འགོ་བར་མཛད་དུ་གསོལ། ། ཞེས་ལན་གསུམ། དེ་ལྟར་ཕུལ་བའི་མེ་ཏོག་དེ་ཉིད་སླར་ཡང་བྱིན་གྱིས་བརླབས་ཏེ། ཁྱེད་རང་རྣམས་ཀྱི་སྤྱི་བོར་ཕུལ་བའི་མོས་པ་མཛོད་ཅིག། སློབ་དཔོན་གྱིས་མེ་ཏོག་འཐོར་ཞིང་། བཅོམ་ལྡན་འདི་ལ་སྩལ་ལགས་ཀྱི། ། འདི་ལ་འགོ་བར་མཛད་དུ་གསོལ། བརྟུལ་ཞུགས་བརྟན་པར་མཛད་དུ་གསོལ། ། སྔགས་ཀྱི་དངོས་གྲུབ་སྩལ་དུ་གསོལ། ། རིག་པ་འཛིན་པ་འདི་རྣམས་ལ་གཏུམ་ཆེན་ཁྲོ་བོའི་དབང་པོ་མི་གཡོ་བའི་སྐུ་གསུང་ཐུགས་ཀྱི་བྱིན་རླབས་མ་ལུས་པ་འཇུག་པར་གྱུར་ཅིག། གསུམ་པ་དམ་བཅའ་བའི་ལུང་གི་ཕྱིར། ཁྲོ་བོ་ཆེན་པོ་མི་གཡོ་བ་འདི་ཉིད་ཇི་སྲིད་བྱང་ཆུབ་མ་ཐོབ་ཀྱི་བར་དུ་ཡི་དམ་དུ་གཟུང་ངོ་། ། བདག་ཐུགས་ཀྱིས་མ་གཏོང་ཞིག་སྙམ་པའི་བསམ་པས་འདིའི་རྗེས་ཟློས་ཀྱང་གསུངས་ཤིག། སློབ་དཔོན་དགོངས་སུ་གསོལ། བདག་རིག་པ་འཛིན་པ་མིང་འདི། ཞེས་བགྱི་བ་དུས་འདི་ནས་བཟུང་སྟེ། ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ། གཏུམ་ཆེན་ཁྲོ་བོའི་དབང་པོ་མི་གཡོ་བ་ཡི་དམ་གྱི་ལྷར་བཟུང་ནས་འདིའི་གསང་སྔགས་ཉི་མ་རེ་རེ་བཞིན་ཅི་ནུས་སུ་འདོན་པར་དམ་བཅའ་ལགས་སོ། ། ཞེས་ལན་གསུམ། དེས་དངོས་གཞི་ལུང་གསུམ་སོང་། ད་ནི་རྗེས་བྱིན་གྱིས་བརླབ་པའི་ཕྱིར། མདུན་བསྐྱེད་ཀྱི་ལྷ་ལ་མོས་གུས་དུང་དུང་པ་དང་བདག་གི་རྒྱུད་ཕྱིན་གྱིས་བརླབ་ཏུ་གསོལ་སྙམ་པ་མཛད་པས། མདུན་བསྐྱེད་ཀྱི་ལྷའི་ཐུགས་ཀ་ནས་ཕྱག་མཚན་གྱི་ཚོགས་དཔག་ཏུ་མེད་པ་སྤྲོས་ཏེ་བྱོན། ཁྱེད་རང་རྣམས་ཀྱི་སྙིང་གའི་ས་བོན་དང་དབྱེར་མེད་དུ་འདྲེས། རྒྱུད་བྱིན་གྱིས་བརླབས་པའི་མོས་པ་མཛོད། ཅེས་ཕྱག་མཚན་སྙིང་གར་འགྲིམས། དེས་ཁྲོ་ཆེན་མི་གཡོ་བའི་རྗེས་གནང་ལེགས་པར་གྲུབ་པ་ཡིན་པས་དེའི་དམ་ཚིག་དང་སྡོམ་པ་ཇི་ནུས་སུ་བསྲུང་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས། གཏང་རག་མཎྜལ། དེང་ནས་བརྩམས་ཏེ་སོགས། དགེ་བསྔོ་བྱས་ལ་གྲོལ་ལོ། ། འདི་དང་ཁྱད་པར་གྱི་བྱིན་རླབས་ཆུ་སྲུང་སྦྲེལ་དགོས་པ་བྱུང་ན་སྒྲུབ་ཐབས་རིན་འབྱུང་ལས་ཤེས་པར་བྱའོ། ། རྗེས་ཆོག་མཆོད་པ་ཁ་གསོ་བྱིན་བརླབ་སྔར་ལྟར། ཨོཾ་ཨཱརྻ་ཨ་ཙ་ལ་ས་པ་རི་ཝཱ་ར་བཛྲ་ཨརྑྷཾ་པྲ་ཏཱིཙྪ་སྭཱ་ཧཱ། པཱདྱཾ། པུཥྤེ་སོགས་ལ་ཨཱཿཧཱུྃ་སྦྱར་བས་མཆོད། གཏོར་འབུལ་སྐབས་ལྟར། ཀྱེ་ཀྱེ་མཐའ་གཉིས་སོགས་བསྟོད་པ་ནས་འདོད་དོན་གསོལ་གདབ་བར། ཡིག་བརྒྱ་ལན་གསུམ། མ་རྙེད་ཡོངས་སུ་མ་ཚང་དང་། ། གཙོ་བོར་ནུས་པ་མ་མཆིས་པས། ། འདིར་ནི་བགྱི་བ་གང་ནོངས་པ། ། དེ་ཀུན་ཁྱོད་ཀྱིས་བཟོད་མཛད་རིགས། ། ཞེས་ནོངས་པ་བཤགས། རྟེན་ཡོད་ན། འདིར་ནི་རྟེན་དང་ལྷན་ཅིག་སོགས་ཀྱིས་ཡེ་ཤེས་པ་བརྟན་བཞུགས་བྱ། རྟེན་མེད་ན། ཨོཾ། ཁྱེད་ཀྱིས་སེམས་ཅན་སོགས་ཀྱི་མཐར། བཛྲ་མུཿས་གཤེགས། ཛཿཧཱུྃ་བྃ་ཧོཿཞེས་དམ་ཚིག་པ་རང་ལ་བསྡུ། རང་ཉིད་སྟོང་ཉིད་ལ་བློ་བཞག་དགེ་བ་བསྔོའོ། ། དེ་ནས་བཀའ་སྡོད་ཆོས་སྐྱོང་གི་བྱིན་རླབས་བཤམ་སོགས་དབང་བསྒྲིགས་དཀྱུས་ནས་འབྱུང་བ་ཇི་ལྟ་བ་ཚང་བར་བྱ། སླར་མཆོད་པ་ཁ་གསོ། ཚོགས་ཀྱི་ཡོ་བྱད་བཟང་ཞིང་རྒྱ་ཆེ་བ་འདུ་བྱས་ལ་བྱིན་བརླབས་ནས་རྡོ་རྗེའི་གླུའི་བར་རྗེ་འབྲུག་པའི་ལྗགས་བསྒྲིགས་ལས་འབྱུང་བ་ལྟར་ཚང་བར་གྲུབ་མཚམས། མཆོད་པ་བྱིན་རླབས། མཆོད་བསྟོད་ནས་བརྩམས། བཀྲ་ཤིས་བསྔོ་སྨོན་བཅས་རྩ་བའི་བདག་བསྐྱེད་དང་བསྟུན་དགོས་པས་སྐབས་འདིར་ཕག་མོ་ལྟར་བྱས་པས་ལེགས་པར་འགྲུབ་བོ། ། ཡེ་ཤེས་སྐུ་བརྙེས་གྲུབ་པའི་ཚོགས་རྣམས་ཀྱི། ། བྱིན་རླབས་སྙིང་ལ་འབེབས་པའི་ཐབས་ཟབ་མོ། ། མཁས་དང་གྲུབ་པ་མང་པོས་གསལ་མཛད་མོད། ། ཉེར་མཁོའི་ཟུར་འདེགས་ལྷན་ཐབས་ཚུལ་དུ་སྤེལ། ། སོ་སྐྱེའི་བློ་གྲོས་སྐྱོན་གྱི་རང་བཞིན་ཕྱིར། ། ནོངས་པ་བཤགས་སོ་དེ་ཐོབ་དགེ་བའི་ཆས། གྲུབ་པའི་ཁྱུ་ཆེན་གང་དུ་གཤེགས་པའི་ཤུལ། ། ཟུང་འཇུག་རྒྱལ་ས་ཀུན་གྱིས་ཐོབ་པར་ཤོག། ཅེས་པའང་རིགས་ཀྱི་བདག་པོ་རྡོ་རྗེ་འཆང་པདྨ་ཉིན་བྱེད་དབང་པོའི་བཀའ་སྩལ་གཙུག་ཏུ་མཆོད་ནས། གང་གི་འབངས་ཐ་ཀརྨ་ངག་དབང་ཡོན་ཏན་རྒྱ་མཚོས། ཀུན་མཁྱེན་འབྲུག་པའི་དབང་བསྒྲིགས་ཀྱི་ལྷན་ཐབས་ཚུལ་དུ་དཔལ་སྤུངས་རི་ཁྲོད་ཀུན་བདེ་གླིང་རུ་སྤེེལ་བ་དགེ་ལེགས་འཕེལ། ། ། །སརྦ་དཱ་མངྒ་ལཾ། ། ། །
ཡིག་རྒྱག་པ། འཆི་མེད་རྡོ་རྗེ། ཞུ་བཙུད་པ་ཨོ་རྒྱན་ཚེ་རིང་།

བསྒྲུ་ཐབས་ཀུན་བཏུས། ཱཤྲཱིཿ༽ 126